Edda Falak, Alec Baldwin, Sölvi Tryggvason og Christian Eriksen var algengasta leitarefnið á leitarvélinni Google hér á landi á árinu sem er að líða. Þá var leitað að fyrirbærinu Only fans í auknum mæli í ár, miðað við árið 2020.
Þetta er meðal þess sem kemur fram í samantekt auglýsingastofunnar Sahara. Aukning í leit að Eddu Falak jókst um rúmlega 1.100 prósent á milli ára. Nafn Eddu var slegið inn að meðaltali 2.380 sinnum á mánuði, en mest var leitað eftir henni í maí þegar það var slegið inn 4.400 sinnum. Af stjórnmálamönnum var nafn Áslaugar Örnu Sigurbjörnsdóttur Vísinda, iðnaðar og nýsköpunarráðherra mest slegið inn. Að meðaltali var nafn hennar slegið inn 1.500 sinnum í mánuði en Bjarni Benediktsson fjármálaráðherra fylgir henni fast á hæla með 1.400 leitir á mánuði og Katrín Jakobsdóttir forsætisráðherra litlu minna. Mesta aukningin í leit að stjórnmálamanni var hjá Willum Þór Þórssyni heilbrigðisráðherra, en rúmlega 650 prósent fleiri leituðu að honum miðað við árið 2020.
Leit landsmanna litaðist nokkuð af því að það voru kosningar á árinu. Aukning var í leit að öllum stjórnmálaflokkum. Mesta aukningin var hjá Flokki fólksins en aukningin á milli ára nam 890 prósentum.
Norðvesturkjördæmi var ekki vinsælt á leitarvélinni 2020 en sló rækilega í gegn á þessu ári með tíföldun leita og Ingi Tryggvason var álíka vinsæll á Google í ár og kjördæmið. Ferðaþjónustufyrirtæki komust nær eðlilegu horfi eftir mjög erfitt ár 2020, sem endurspeglast í 58% fjölgun leita að Icelandair og 1.180% fjölgun leita að Play, en Play flaug sína fyrstu ferð 24. júní.
Mikið var leitað að hraðprófum eða rúmlega 3.000 sinnum á mánuði, PCR-prófum 1500 sinnum á mánuði og bólusetningu 1300 sinnum á mánuði.
Í flokknum annað kennir ýmissa grasa og má m.a. nefna mikla fjölgun í leit að jarðskjálfta um 83% og eldgosi um 535%. Onlyfans var mun meira gúgglað en í fyrra eða 76% oftar og náði hámarki í apríl þegar þess var leitað rúmlega 18 þúsund sinnum. Air fryer var vinsæl jólagjöf í ár, sem endurspeglast í rúmlega tvöföldun leita m.v. árið í fyrra.